- Ma꞉tiyu
- <
- 16
- >

16
Pa꞉lisi Kapiyuimipa꞉te Hanohano Komo Umima꞉ Ya꞉suku Gala Da꞉kaga꞉lamiya꞉
Mak 8:11-13; Luk 12:54-56
1 Ba꞉bene komo Pa꞉lisi kapiyuimipi ba꞉gala Sa꞉diyusi kapiyuimipi iba꞉te ubi bihatiya꞉ Ya꞉sutamo pelamete ebe kuba gabamo kopemogabuimima꞉. Iba꞉te ebe ba꞉ma ka꞉na pega꞉lamiya꞉, “Ama꞉godolo Godokono helo ditana, ba꞉be komo hawakalimima꞉ eta hanohano komo atamo nododa꞉.” ✡ Ma꞉t 12:38; Luk 11:16
2 Ya꞉suti tabo ba huiya iba꞉tamo na꞉goiya꞉, “Hegelate ba nihitiga hegela hunu hawihawima꞉ da꞉neda꞉mene, la꞉ ba꞉be komo umiti koga꞉lama꞉nemata, ‘Dumutu hegela hidamo kopowalohoma꞉ne.’ 3 Ba꞉gala eta tetelo hegelate ba owalohuta la꞉ wegola bubu dulamema la꞉ koga꞉lama꞉nemata, ‘Ba꞉moe hegelate kokubama꞉ne.’ Iyo, la꞉ alomoeno komokomo ulame iya꞉tawahala, huiyatiya ba꞉ma tetelo Godote la꞉ ipuwalo dododilina ba꞉bi komoeno ipuwa la꞉ hidamo kiya꞉tawahanaha꞉. 4 Kuba ododilipi ba꞉gala hibima꞉ midiha꞉pi, iba꞉te ubi konomola Godokono helo hawakalimino hanohano komo kumima꞉, huiyatiya Godote eta komo iba꞉tamo a꞉kahawakalima꞉mene. Ba꞉ hibila, ebete Yaonako ipuwado da꞉hawakalimiya꞉ ba꞉be hanohano komo kapiya la꞉tamo ikalamiya꞉ta.”* Buka ka꞉lamiholedawa, wadiyala ama꞉ ba꞉moe komo niya꞉tawa, Yaonako ba꞉ Godokono ukui hawakalimidawa etala, ebete Godokono tabo Niniba habanapa꞉tamo atuya꞉. Yaonate ba꞉bi Yuha꞉pa꞉tamo nuluhukuhino, dopamo gabo tetelo ko olalatiti ebetamo uluhukuya꞉, ba꞉ma ka꞉na konomo dahate ebe dito migiguya꞉. Ba꞉bene Yaonate netewa-kapiya hegelalo dahoeno tepo ipuwalo lutate, ba꞉ba tetelo Godote ebe malemaletelo ko hanohano komo ba ododi ebeno ka꞉ka꞉ ba꞉bo mula꞉miya꞉. Ya꞉suti ba꞉be hanohano komoma꞉ olamagiya꞉ Pa꞉lisi kapiyuimipa꞉tamo.
Ba꞉ba tetelo Ya꞉suti ibi miya꞉palete ba꞉ dito tuya꞉. ✡ Ma꞉t 12:39; Luk 11:29
Pa꞉lisi Kapiyuimipi Ba꞉gala Sa꞉diyusi Kapiyuimipi Ibino Awagaha Komo
Mak 8:14-21
5 Ba꞉bene Ya꞉suti ebe ta꞉matapa꞉go Ga꞉lili Bobo hapuamo da꞉na꞉hiwaliya꞉, ba꞉ba tetelo iba꞉te baa꞉ uwate komo nadoduya꞉. 6 Ya꞉suti iba꞉tamo na꞉goiya꞉, “La꞉ hidamo nulia꞉la꞉. Palawa baa꞉te ha꞉kiya hunamo da꞉mahiga, Pa꞉lisi kapiyuimipi ba꞉gala Sa꞉diyusi kapiyuimipi ibino awagaha komo ba꞉ba ka꞉nala. A꞉iye, ba꞉mako komote la꞉tamo akuluhukala꞉!” ✡ Luk 12:1
7 Ba꞉bema꞉ iba꞉te ibi ipuwalo tabo ba꞉ma ka꞉na ga꞉luya꞉, “Ebete atamo ba꞉moe tabo begoe mabu ale baa꞉ kawadaheha꞉.”
8 Huiyatiya iba꞉te tabo da꞉ga꞉lutiya꞉ Ya꞉suti iya꞉tawate na꞉goiya꞉, “La꞉eno hibima꞉ midi komo kokoha꞉. La꞉le baa꞉heno pola꞉na tabo badama꞉ ka꞉ga꞉lutama? 9 Keka꞉ mabu la꞉le naeno hibi komo hidamo kuminaha꞉? Nale eta gapogapolo paibo baa꞉ 5,000 dubatamo da꞉wakalamiholenimo, ba꞉moe komoma꞉ la꞉godolo ukui ba꞉kitana? Ba꞉ba tetelo la꞉ kebaleta bagolo ka꞉tabuilameonima? ✡ Ma꞉t 14:17-21 10 Ba꞉gala eta hegelalo nale sa꞉ba꞉ni baa꞉ 4,000 dubatamo da꞉kawakalamiholimo, ba꞉ba tetelo la꞉ kebaleta bagolo ka꞉tabuilamiuima? ✡ Ma꞉t 15:34-38 11 La꞉ bada mabuma꞉ naeno komo hidamo kemalagidolonaha꞉? Nale la꞉eno baa꞉ naha komoma꞉ kagoeha꞉. La꞉ hidamo, Pa꞉lisi kapiyuimipi ba꞉gala Sa꞉diyusi kapiyuimipi ibino awagaha komote la꞉tamo akuluhukala꞉!”
12 Ba꞉bene Ya꞉suku ta꞉matapa꞉te ebeno tabo ipuwa hidamo ba꞉ma ka꞉na lawiya꞉, Ya꞉suti palawa baa꞉ hunamo mahiga tabo da꞉kiyalamiya꞉, ebete Pa꞉lisi kapiyuimipino awagaha iya꞉tulame komoma꞉ goiya꞉. Ebe ubihinola ba꞉be kubate ebe ta꞉matapa꞉tamo uluhuku.
Pitate Ya꞉sukunu Hibi Komo Da꞉hawakalimiya꞉
Mak 8:27-30; Luk 9:18-21
13 Ba꞉bene Ya꞉suti Sisaliya-Pilipai hopamo da꞉nuluhukuya꞉ ebete ebeno ta꞉matapi ba꞉bo nalateda꞉liya꞉, “Na Tawakalubino Naniwi iba꞉te pokomo ka꞉ga꞉lanaka?”
14 Iba꞉te na꞉ga꞉luya꞉, “Komopa꞉te ama꞉ Yoneko beyamo wadulateledawama꞉ ga꞉lanaka, komopa꞉te ama꞉ Elayama꞉ ga꞉lanaka, komopa꞉te ama꞉ Yelemayama꞉ ga꞉lanaka, ba꞉gala komopa꞉te ama꞉ Godokono ukui hawakalimidawa etama꞉ ga꞉lanaka.” ✡ Ma꞉t 14:1-2; Mak 6:14-15; Luk 9:7-8
15 Ba꞉bene Ya꞉suti ibi nalateda꞉liya꞉, “Huiyatiya la꞉le na pokomo ka꞉midinionama?”
16 Saimono Pitate tabo ba huiya na꞉goiya꞉, “Ama꞉ ba꞉ Kelisotela, iyo, ama꞉ ba꞉ Ka꞉ka꞉ Godoeno Gudulata!” ✡ Yon 6:69
17 Ba꞉bene Ya꞉suti ebetamo na꞉huiyuya꞉, “Saimono, Yonekono gudu, ama꞉ koamo na꞉kalakala! Mabu ba꞉moe hibi komo eta lumagiti ama꞉ kiya꞉tumiha꞉, ama꞉ naeno Hunu Haboeno Nabiwiti iya꞉tumia꞉ta. ✡ Gal 1:15-16 18 Na ama꞉tamo ba꞉ma ka꞉na goemo, ‘Ama꞉ ba꞉ Pitate, naeno nakolalata.† Pita mahiloeno ipuwa nitana ‘Nakolala.’ Ba꞉ hibila, nale ba꞉moe nakola hunamo naeno sose ketema꞉nemo, ba꞉bema꞉ Saitanakono hoe komote ba꞉be sose kubahimima꞉ a꞉kamodobamene. ✡ Yon 1:42; Epe 2:20 19 Numa꞉, nale Ko Gawadalagi Godokono hiya꞉hiya꞉ ki ama꞉tamo kikamehoma꞉nemata. Ba꞉bema꞉ ama꞉le Saitanako koduhimima꞉ ba꞉moe hopolo kebe gigiho ba꞉moi kia꞉mo da꞉kalapilamena꞉ Godokono Hunu Habalo atu kalapila komote konitanama꞉ne, ba꞉gala ama꞉le lumagino ka꞉ka꞉ komula꞉mema꞉ ba꞉moe hopolo kebe gigiho ba꞉moi kia꞉mo da꞉hiya꞉midamena꞉, Hunu Habalo atu a꞉hiya꞉mida komote konitanama꞉ne.’ ” ✡ Ma꞉t 18:18; Yon 20:23
20 Ba꞉bene Ya꞉suti ebeno ta꞉matapi koamo kiyahalamiya꞉, “Nale Kelisoma꞉ hibilo deda꞉namo, la꞉le ba꞉moe komo komopi akakiyalama꞉la꞉!”
Ya꞉suti Ebeno Hoe Komoma꞉ Dopamo Da꞉goiya꞉
Mak 8:31–9:1; Luk 9:22-27
21 Ba꞉ba tetelo Ya꞉suti ebe ta꞉matapi iya꞉tulame ba꞉ma ka꞉na tupuimiya꞉, “Nale Yelusalema ko habamo tote tawakaluba꞉godone koko temeteme ba꞉bo konuwatema꞉nemo, Godokono ubila. Ba꞉bene Godotamo hawa꞉goeno ikamehopino watowatopi, ba꞉gala Godokono Tutumu iya꞉tulamepi, ba꞉gala komo koko dubu iba꞉te na kanakapunamema꞉na꞉, huiyatiya netewa-kapiya hegelalo Godote na hoene kadipanatenema꞉ne.”
22 Ba꞉bene Pitate Ya꞉suku komo ta꞉matapa꞉godone nanekela꞉mo magatate ebe ba꞉ma ka꞉na ba꞉bo nikiyahamiya꞉, “Kodawa, ba꞉moe kubate ama꞉tamo akuluhukala꞉, wadiyala Godote na꞉duhima꞉mene!”
23 Ba꞉bene Ya꞉suti ohobigate Pitatamo na꞉goiya꞉, “Pita, ama꞉ Saitanako huiyala! Na na꞉miya꞉pana꞉! Ama꞉le naeno nato ukamidadawama꞉ editata mabu amia꞉no ukui Godotamo kihatitaha꞉, ama꞉ tawakalubino ukuilo emedenata!”
24 Ba꞉ba tetelo Ya꞉suti ebe ta꞉matapi na꞉goelamiya꞉, “Kebe lumagiti na ta꞉mahenema꞉ ubi dihatemene, dopamo ebete ebeno komo adodolete ebeno keha pihiga aguti na ba꞉bo na꞉ta꞉mahena꞉mene. ✡ Ma꞉t 10:38; Luk 14:27 25 Ba꞉ hibila, kebe lumagiti ebeno ka꞉ka꞉ natamo damawada꞉mene ebeno ka꞉ka꞉te kalatidima꞉ne, huiyatiya kebe lumagiti ebeno ka꞉ka꞉ na mabuma꞉ datutimini, ebete hibi ka꞉ka꞉ ebo konumima꞉ne. ✡ Ma꞉t 10:39; Luk 17:33; Yon 12:25 26 Ba꞉bema꞉ lumagiti hopoeno ilina hiliyonomo uwatenomo ba uwate, ebeno ka꞉ka꞉ datutimini ba꞉be lumagino huiya keka꞉? Ebete ebeno ka꞉ka꞉ gala kakalawema꞉ bada ilina na꞉kikamemene? Gabo puliyala, kitanaha꞉. ✡ Ma꞉t 4:8-9 27 Ba꞉ hibila, Tawakalubino Naniwiti ebeno hido-talona nopopa꞉go ba꞉gala Nabiwi Godokono helonomo alago kopema꞉ne. Ba꞉ba tetelo ebete tawakalubino komo ba anagilamelelame ibino modobo oko huiya hibilo kikalamema꞉ne. ✡ Ma꞉t 25:31; Ohale 62:12; Mulu Tabo 24:12; Lom 2:6; Haw 22:12 28 Na la꞉tamo hibi tabo begoemo, ba꞉ma tetelo demedehona komo iba꞉te Tawakalubino Naniwi ebeno Ko Gawadalagi heloago da꞉pemene, ba꞉be ko komo dopamo umiti galane ba꞉bo koha꞉lahama꞉na꞉.”

- Ma꞉tiyu
- <
- 16
- >

✡16:1: Ma꞉t 12:38; Luk 11:16

*16:4: Buka ka꞉lamiholedawa, wadiyala ama꞉ ba꞉moe komo niya꞉tawa, Yaonako ba꞉ Godokono ukui hawakalimidawa etala, ebete Godokono tabo Niniba habanapa꞉tamo atuya꞉. Yaonate ba꞉bi Yuha꞉pa꞉tamo nuluhukuhino, dopamo gabo tetelo ko olalatiti ebetamo uluhukuya꞉, ba꞉ma ka꞉na konomo dahate ebe dito migiguya꞉. Ba꞉bene Yaonate netewa-kapiya hegelalo dahoeno tepo ipuwalo lutate, ba꞉ba tetelo Godote ebe malemaletelo ko hanohano komo ba ododi ebeno ka꞉ka꞉ ba꞉bo mula꞉miya꞉. Ya꞉suti ba꞉be hanohano komoma꞉ olamagiya꞉ Pa꞉lisi kapiyuimipa꞉tamo.

✡16:4: Ma꞉t 12:39; Luk 11:29

✡16:6: Luk 12:1

✡16:9: Ma꞉t 14:17-21

✡16:10: Ma꞉t 15:34-38

✡16:14: Ma꞉t 14:1-2; Mak 6:14-15; Luk 9:7-8

✡16:16: Yon 6:69

✡16:17: Gal 1:15-16

†16:18: Pita mahiloeno ipuwa nitana ‘Nakolala.’

✡16:18: Yon 1:42; Epe 2:20

✡16:19: Ma꞉t 18:18; Yon 20:23

✡16:24: Ma꞉t 10:38; Luk 14:27

✡16:25: Ma꞉t 10:39; Luk 17:33; Yon 12:25

✡16:26: Ma꞉t 4:8-9

✡16:27: Ma꞉t 25:31; Ohale 62:12; Mulu Tabo 24:12; Lom 2:6; Haw 22:12

© 2006 BSPNG